als_Latn dik_Latn sag_Latn
Gaspër MARKU
Sigurimi i mbijetesës në Superligë dhe dalja jashtë Kupës së Shqipërisë, ka bërë që kuqeblutë të ndërrojnë strategji për periudhën në vazhdim të kampionatit. Natyrisht, duke vijuar respektimin e garës, çka do të thotë se përballë të gjithë kundërshtarëve do të luhet me të njëjtin theks mobilizues, pse jo për të marrë të tjera fitore, por një vëmendje jo e vogël do t’i kushtohet edhe elementit të ri. Për këtë sytë janë hedhur tek akademia, ku, në sajë të dyshes drejtuese Hoxha-Hasani, si dhe të një stafi të zgjeruar trajnerësh profesionistë, punohet me përkushtim me një sistem ekipesh zinxhir që nga mosha 10 vjeç e deri tek U-19-ta. Të vëzhguar me shumë kujdes dhe në mënyrë të vazhdueshme, si në stërvitje dhe ndeshje zyrtare, edhe nga ana e drejtuesve të klubit Kalamishi dhe Grima, kanë filluar të dalin në dritë emrat e atyre, që do t’u jepet mundësia të testohen në ekipin e parë. Madje, përpos asaj që shikojnë në fushën e lojës, drejtuesit e klubit, në bashkëpunim me stafet e akademisë, në programin e punës së tyre, një herë në javë studiojnë me qetësinë e duhur ndeshjet zyrtare të luajtura nga ekipet U-17 dhe U-19 të Vllaznisë. Këto ndeshje Vllaznia i siguron përmes një kameramani personal, që filmon të gjitha ndeshjet e sezonit, brenda dhe jashtë Shkodre.
Hebaj–Blinishta–Rajçeviç, treshja e radhës e perspektivës
Rubin Hebaj, Armando Blinishta dhe Sinisha Rajçeviç, janë tre 17- vjeçarët e radhës, që stafi ka përzgjedhur për të kaluar në përbërjen e ekipit të parë. Dy të parët, të dy sulmues, kanë nisur që dje përgatitjet me ekipin e parë, ndërsa pritet që shumë shpejt në dispozicion të Rainerit të jetë edhe 17-vjeçari tjetër, Sinisha Rajçeviç, i cili është mesfushor qendre. I pyetur për këtë kategori të rinjsh, tekniku Raineri është shprehur pozitivisht, duke pohuar se ashtu siç ka bërë edhe me të tjerët gjatë ditëve të mëparshme, pasi t’i bëjë kolaudimin e duhur gjatë procesit stërvitor, do të shikojë mundësinë që t’u japë minutat e duhura në fushë. Sipas tij, futbollistët në fjalë kanë të dhëna interesante, që i kanë treguar jo vetëm në ekipet e akademisë, por edhe me ekipet kombëtare. Nëse në debutimin me skuadrën e parë do të japin sinjale pozitive, ata do të vijojnë të jenë pjesë e saj për periudhën në vazhdim. Nga sa bëhet e ditur prej drejtuesve kuqeblu, ashtu siç u veprua edhe me grupin e mëparshëm, ku bënin pjesë Kalaja, Pjeshka, Krymi, Çinari e Hakaj, si dhe me treshen aktuale, Hebaj-Blinisha-Rajçeviç, në vazhdim do të shikohet mundësia edhe me të tjerë të rinj të talentuar.
cjk_Latn als_Latn als_Latn als_Latn